《夜雨次谢梅岐韵》
明代·范嵩

石燕拂空飞，骤雨喧窗次。瓴建势如倾，风回声若濞。

阴霾四望弥，膏泽千家施。轰雷寂复鸣，宿鸟惊还迟。

霶霈遍尘寰，须臾足沟遂。天造陡晦冥，月姊翻嫌忌。

爽气入帘深，寒霏沾袂渍。潜滋土脉和，半褪春桃腻。

洒洒滴空阶，凄凄来晚吹。藜床夜屡移，竹几凭难寐。

补陋竟何禆，搴裳聊尔避。羁怀动客愁，桂艇凭谁寄。

散乱若跳珠，摧残如忿鸷。漂麦水冲阶，滋兰芬入鼻。

更催漏箭频，灯逼檐花致。翻怜乳雀巢，祗悦枯鱼肆。

闪电掣金蛇，浮云飞铁骑。敲篷驱睡魔，洒幔伤闺思。

沾衣生暗寒，浥柳添新媚。诘旦启柴关，烟云飞满地。

作者简介：明福建瓯宁人，字邦秀，号衢村。弘治十五年进士。官御史。正德初因论刘瑾谋逆，谪襄阳府推官，行法严明。官至南京工部侍郎。